Wir, Agnes, von gottes gnaden wilent chùnginn ze Ungˀn, ✳ tuͦn kunt allen, den ez notdurftig wirt zewissend, ✳ dz wir erworben haben von dem erwirdigen hˀren, unsˀm lieben oͤhem, hˀn
Talairando, von gottes gnaden ✳ cardinal dez stuͦls ze Rome, ✳ schirmer der Minren Bruͦder orden und Sant Claren cloͤster in aller cristenheit, ✳ dz er hat enpholhen gantzen vollekomenn
gewalt ✳ dem erwirdigen, unserm geischlichen vatter, dem ✳ ✳ provincial der Minren Bruͦder in Obrem Tùtschem land, ✳ dz er vˀmag ✳ und oͧch sol bestaͤtigen ✳ alles, dz wir geordenet haben ✳ oder
dz wir kùnftlich fûrbaz werdent ordenen ✳ von unserm hus und hofstat, ✳ da wir inne wonend, ✳ oder von andern guͦtern, wie dù genant sint, ✳ die wir gegeben haben ✳ dem closter ze Kùngsvelt,
unserr stift Sant Claren ordens in Costentzˀ bistuͤm, ✳ als der brief wol bewiset, ✳ den der vorgenant ✳ ✳ cardinal dar ùber gegeben hat. ✳ ✳ darumb, so sol man wissen, ✳ dz wir orden zuͦ dem
ersten ✳ mit disem brief ✳ mit willen und guͦtem gunst ✳ dez dùrlùhtigen, edelen fùrsten, unsers lieben vetterren Ruͦd̄, hertzogen ze Oͤsterr₎, ze Styr und ze Kernden ꝫcꝭ, ✳ und heissen
und wellen, dz, ✳ ob dehein brief sige gemachet oder gegeben vor disem hùtigen tag ✳ ùber unser hus un̄ hofstat, ✳ da wir inne wonen, dz da gelegen ist ze Chùngsvelt zwischent den
zwein cloͤstern ✳ der Minren Bruͦder un̄ der swestˀn Sant Claren ordens, ✳ wie und wz man nach unserm ✳ tod tuͦn sùllle ✳ mit dem selben hùs und hofstat, ✳ daz die selben brief ✳ kein kraft
noch maht fùrbz haben sùllend. ✳ mer, die selben brief sùllen gaͤntzlich mit disem brief getoͤtet sin. ✳ dar nach, so ordenen wir ✳ un̄ heissen ✳ un̄ vˀbinden die êptissenn und den convent
gemeinlich ze Chùngsvèlt, ✳ als wir si haben vˀbunden zuͦ andˀn unsˀn briefen, ✳ darzuͦ, ✳ wenne got ùber uns gebùtet, dz wir von todes wegen nit ensigen, ✳ so sol zehant in den naͤhsten aht tagē
dù dikgenantē ✳ eptissenn un̄ der convent gemeinlich schaffen mit ir gesind ✳ oder mit andren lùten, ✳ dz daz hus, ✳ da wir nun inne wonent, ✳ mit allem, daz dar zuͦ gehoͤret, mit der kuchi
un̄ allem dem buwe, der uff unserr hof stat gebuwen ist, ✳ angevangen werd ab zebrechend, ✳ also, ✳ dz in den naͤhsten vier wochen nach unsˀm tod gaͤntzlich aller der buwe, der uff unsˀre
hofstat ist, gaͤntzlich ab gebrochen sige ✳ untz uff den hert, ✳ aun gevaͤrd, ✳ aun ✳ allein ✳ die usserst rink mur sol beliben ✳ und der kelr under der kneht hus ✳ un̄ daz gebùwed uff dem
selben kelre. ✳ und ordenen oͧch und wellen, ✳ dz aͤllù unsˀ hofstat, ✳ da unsˀ wonung uff gebuwen ist, ✳ mit allen in vaͤngen ✳ gaͤntzlich uss geschlossen wˀd von dem inren closter, ✳ un̄ sùllen
die êptissenn und die frowen ✳ die selben hofstat bruchen, als si dunket, dz er iro nutz sige, ✳ also alweg mit semlichem underscheid, dz sù nit sol in gezogen wˀden zuͦ dem inren closter
denn allein so vil witi ✳ hinder der sacˀstigie, ✳ als dz tor stat, dz da gat von unsˀm hof in der frowen closter. ✳ von dem selben tor hin an den usseresten philer dez chores sol man machē
ein schleht mure, ✳ und wz in wendig der selben mure gegen der sacristige belibet, ✳ dz sol in dz closter gehoͤren, ✳ aber wz usserhalp belibet, ✳ dz sol zuͦ dem inren closter, als benemmet ist,
nùt gehoͤren. ✳ und dz disù unser ordenūg vest und staͤt belip, so haben wir unser insigel gehenket an disen brief, ✳ und haben oͧch gebetten den vorgenept̄ ꝓvincial dˀ Minren,
dz er bestaͤtiget hat ✳ dise vorgeschriben ordenung, ✳ wan er dez gewalt hat von dem ebenempten ✳ ✳ cardinal, ✳ ✳ der bestaͤtung er hie nach an disem brief offenlichen vergiht. ✳ ✳
ich, bruͦder Albreht, zuͦ denen ziten provincial der Minren Bruͦder in Obrem Tùtschem land, ✳ tuͦn zewissent menclich ✳ gegenwùrtigen und kùnftigen, ✳ dz ich von dem gewalt,
der mir enpholhen ist ✳ von dem vorbenemptem erwirdigen hˀren, hˀn Talairando, ✳ von gottes gnaden cardinal dez stuͦls von Rome, ✳ der ebenempten beider oͤrden schirmer, ✳
bestaͤtget han ✳ und mit diser gegenwùrtigen schrift bestaͤt ✳ gar und gaͤntzlich ✳ alle dise vorgeschriben ordenūg der durlùhtigen, hocherbornen, edelen frowen, ✳ frowen Agnesen,
von gottes gnaden wilent chùnginn ze Ungˀn. ✳ und dz disù ordenūg dester vester bestan mug, ✳ so gebùt ich der ✳ ✳ êptissenn ✳ und den frowen allen ✳ dez obgenanten closters
Sant Claren ordens ze Kùngsvèlt ✳ bi rêhter gehorsami, ✳ dz si gaͤntzlich vollebringen die selben ordenūg ✳ in dem zil, alz vor benempt ist, aun gevaͤrd. ✳ taͤten sù dez nit, ✳ so wil
ich bi der selben gehorsami, ✳ dz dù êptissenn und die rat swestren beruͦbet ✳ sigen goͤtliches amptes, ✳ un̄ aller convent gemeinlich ✳ dez fronlichams unsers hˀren, ✳ also lang, ✳ untz dz
si gaͤnclich alle diz vorgenanten ordenūg vollebringent aun gevard. ✳ darumb, ✳ wan ob sù sich under wunden der obgenanten hofstat ✳ mit inziehent einˀ wonūg ✳ widˀ dˀ egenātē
ordenūg ✳ un̄ dez cardinals brief, ✳ in den ban vielent aun zwivel un̄ vˀvallen waͤrent. ✳ und zuͦ einem waren urkùnd diser bestaͤtgung ✳ von bett wegen der ebenēptē edeln
frowen, ✳ frowen Agnesen, von gottes gnaden wilent chùnginn ze Ungˀn, ✳ so hab ich mines amptes insigel gehenket zuͦ irem insigel an disen brief, ✳ der gegeben ist ze
Kùngsvelt, ✳ do man zalt von Cristus gebùrt drùzenhenhundert jar, ✳ dar nach in dem ainem und sechzigestem jar, an dem naͤhstē samstag vor sāt Mathys tag, dez
zwelf botten. ✳